Հեդե ֆոն Թրապ

Հեդե ֆոն Թրապ (գերմաներեն՝ Hede von Trapp, ), ավստրիացի բանաստեղծուհի, նկարչուհի, Art Nouveau շարժման ակտիվ մասնակից

Կենսագրություն 
Հեդե ֆոն Թրապը ծնվել է 1877 թվականի նոյեմբերի 18-ին, Պուլայում (Ավստրո-Հունգարիա)։ Նրա ծնվելուց մեկ տարի առաջ հորը՝ Ավգուստ ֆոն Թրապին ասպետական-ազնվականական տիտղոս էր շնորհվել։ Հեդեի կրտսեր եղբայրը՝ Գեորգ Ռիտտեր ֆոն Թրապը (1880–1947), նույնպես անվանի անձնավորություն է դարձել. սուզանավի հրամանատար-նավապետ էր և Թրապների երգչական այն նշանավոր ընտանիքի հայրը, որի մասին 1949 թվականին բարոնուհի Մարիա Ավգուստա ֆոն Թրապը հրատարակել է հիշողոթյունների գիրք («The Story of the Trapp Family Singers»), և որի հիման վրա հետագայում ստեղծվել է բրոդվեյան «Երաժշտության հնչյունները» հանրահայտ մյուզիքլը, 1965 թվականին էլ՝ էկրան բարձրացել՝ դառնալով արվեստասեր հասարակության սիրած ֆիլմերից մեկը։

Սկզբնական շրջանում Հեդեն իրեն դրսևորել է որպես բանաստեղծությունների ու արձակ գրվածքների հեղինակ, միաժամանակ նկարչության դասեր է առել բեռլինցի նկարիչ Էրիխ Լյուդվիգ Շտալից։ 1909 թվականից սկսած՝ նա ինքն է նկարազարդել իր հեղինակած գրքերը։ 1911 թվականի հուլիսին Վիեննայի Միտկե պակերասրահում կազմակերպվել է նրա նկարչական աշխատանքների առաջին ցուցահանդեսը, որտեղ ներկայացված էին շուրջ յոթ տասնյակ գծանկարչական գործեր ու փորագրանկարներ։ 1914 թվականի փետրվարի 1-ից մարտի 31-ը նկարչուհու ստեղծագործությունները ցուցադրվել են Բրեմենի Կունստհալեում կազմակերպված միջազգային ցուցահանդեսում։ Երկար տարիներ նա ապրել ու ստեղծագործել է Կոռնոյբուրգում, որի փողոցներից մեկը ներկայումս կրում է նրա անունը։

Հեդե ֆոն Թրապը հենց այդ քաղաքում էլ կնքել է իր մահկանացուն 1947 թվականի դեկտեմբերի 29-ին։

Գրականություն 
The International Studio, Volume 49, page 240-241
Items by Hede von Trapp on Europeana Collections

Ծանոթագրություններ 

20-րդ դարի նկարչուհիներ
Ավստրիացի կին արվեստագետներ
Ավստրիացի գրաֆիկական դիզայներներ
Ավստրիացի բանաստեղծներ
Ավստրիացի նկարչուհիներ